**Alkusanat**

Esitteen tarkoituksena on luoda katsausta Wiitalinnan palveluihin ja käytäntöihin sekä selventää

asumismuodon vaihtumisesta aiheutuvaa sopimus-, tuki- ja hakemusviidakkoa. Lopussa on liitteenä

yleisimmät lomakkeet, joita saatatte tarvita. Wiitalinnassa asunnot ovat vuokra- asuntoja joihin tarjotaan kotihoidon palveluja sopimuksen mukaisesti, voinnin huonontuessa siirrytään tehostettuun palveluasumiseen toiseen yksikköön.

**Hakeminen**

Asumispalvelua haettaessa tulee täyttää hakemus vanhuspalveluihin. Liitteenä tulee olla selvitys tuloista ja

lääkärin kirjoittama C-todistus. Hakemukset käsitellään moniammatillisessa työryhmässä (SAS).

Selvitettäessä asiakkaalle tarkoituksenmukaisten palvelujen järjestämistä, asiakkaan tilannetta kartoitetaan

laaja-alaisesti ja tehdään tarvittavat toimintakyky- ja voimavaraselvitykset (Liite asumispalveluhakemus).

**Wiitalinna**

Osoite Kirkkotie 9, 44500 VIITASAARI

Puh. toimisto 044-4597 579, 044-733 5681. Kiinteistön omistaja Viitasaaren Vuokra-asunnot Oy

* Erityisryhmien asuntoja 52 kpl: asumispalveluja ikääntyville ja vammaisille ihmisille
* Ensimmäiset asukkaat muuttivat uusiin koteihin 05/2013

**Henkilökunta**

* Sairaalapalvelujohtaja Helena Ilomäki
* Vastaava sairaanhoitaja Tarja- Sisko Niskanen ja 27 hoitajaa
* Henkilökuntaa aina paikalla, yövuorossa 2 hoitajaa
* Työntekijät huolehtivat asukkaiden ohjaamisesta, hoivasta ja huolenpidosta yksilöllisen tarpeen
* mukaan

**Wiitalinnaan muuttaminen**

**Vuokrasopimus**

Huoneistokohtainen vuokrasopimus solmitaan kaupungin perusturvan kanssa, sopimuksen allekirjoittaa

vastaava sairaanhoitaja. €/m2 hintaan vaikuttavat huoneiston kerrossijainti sekä kuuluuko huoneistoon parveke. Vuokra laskutetaan kuukausittain. Viitasaaren Vuokra-asunnot Oy edellyttää, että asukkaalla on voimassaoleva kotivakuutus (Liite Vuokrasopimus-mallipohja).

**Sähkö**

Sähkösopimuksen asukas solmii itse haluamansa sähköyhtiön kanssa.

**Vesi**

Vesimaksu laskutetaan vuokran yhteydessä, tasauslaskut puolivuosittain. Veden kulutus mitataan

huoneistokohtaisella vesimittarilla.

Lisäksi mahdollisuus varata **saunavuoro** 8€/kk sekä autopaikka 5€/kk.

**Kiinteistöhoito**

Wiitalinnan kiinteistöhoidosta vastaa tilapalvelu. Kiinteistöjen hoitoon ja kunnossapitoon liittyvissä

asioissa voi ensisijaisesti olla yhteydessä henkilökuntaan, joka välittää palvelupyynnöt kaupungin

palvelukeskukseen.

**Postijakelu**

Posti jaetaan suoraan huoneistoihin, mukaan luettuna sanomalehtien varhaisjakelu.

Ryhmäasumisen posti jaetaan toimiston postilaatikkoon. Lähtevälle postille löytyy laatikko 1

kerroksesta.

**Muuttoilmoitus**

Asukkaan tulee tehdä muuttoilmoitus. Muuttoilmoituksen voi tehdä internetissä

www.muuttoilmoitus.fi, soittamalla muuttopuhelimeen 0295 539 225 (ma-pe 9-12). Ilmoituksen

voi tehdä postista noudettavalla lomakkeella.

**PALVELUT**

Wiitalinnan asukkaille tehdään yksilöllinen palvelu-, hoito- ja/tai kuntoutussuunnitelma, joka

pohjautuu asiakkaan toimintakyvyn, selviytymiseen ja avun tarpeeseen.

Henkilökunnan antamat palvelut ovat aikaperusteisesti hinnoiteltuja erillisen ohjeistuksen mukaan annettavaa kotipalvelua.

**Turvallisuus**

Asunnot ovat varustettu ELSI-turvajärjestelmällä. ELSI -järjestelmään on mahdollista ohjelmoida

useita eri hälytystyyppejä, jotka palvelevat asukkaan turvallisuutta. Järjestelmä tukee myös

hoitajien työn- ja toiminnansuunnittelua. Vuokrahinta sisältää ns. normaalin turvapuhelimen ja

puheyhteyden ilman erillistä maksua.

**Hälytystyyppejä** ovat mm.

• Kaatumishälytys

• Vuoteesta nousu

• Vuoteesta nousun yhteydessä aktivoituva yövalo

• WC-hälytys

• WC-hälytys ajastimella

• Saapuminen/poistuminen pääoven kautta

• Saapuminen/poistuminen parvekeoven kautta

**Lääkehuolto**

Asukkaat, jotka tarvitsevat lääkejakelupalvelua, sopivat apteekin kanssa annosjakelusopimuksen.

Asukas maksaa vain oman lääkityksensä, kaupunki korvaa annosjakelusta aiheutuvat muut

kustannukset (Liite Annosjakelusopimus).

**Ateriapalvelu**

Ateriapalvelun tarkoituksena on turvata monipuolinen ja terveellinen ruokavalio asukkaille. Ruoka

valmistetaan terveyskeskuksen keittiössä ja kuljetetaan asiakkaan kotiin viikon jokaisena päivänä.

Halutessaan asukas voi tilata palvelun suoraan sairaalan keittiöltä. Terveyskeskuksen keittiö Puh:

050 – 315 7294 onko oikein?

Aterioiden hinnat (2014) eläkeläisille kotiin kuljetettuna:

* aamupuuro 2,10€
* lounas 7,50€ (sis. pääruoka, salaatti ja jälkiruoka)
* päivällinen 7,30 € (sis. pääruoka, salaatti/ leikkeleitä ja jälkiruoka)

Muut ateriatarvikkeet asukas huolehtii itse.

**Vaatehuolto**

Huoneistojen wc-/kylpyhuonetiloissa on pesukoneliitännät. Rakennuksen 1. kerroksessa on

erillinen kuivaushuone. **Pääsääntöisesti pyykki- ja vaatehuolto on asukkaan huolehdittava itse.**

Pesulapalvelut on myös mahdollista tilata ulkopuoliselta palveluntuottajalta, henkilökunta avustaa

tilausjärjestelyissä.

**Siivous**

Siivouspalveluita on mahdollisuus tilata ulkopuoliselta palveluntuottajalta tai huolehtia

siivouksesta itse esim. yhdessä omaisten kanssa. On hyvä miettiä etukäteen, selviytyykö asukas

esimerkiksi tiskaamisesta tai roskien viennistä itse. Henkilökunta avustaa tarvittaessa

siivouspalvelun tilausjärjestelyissä.

**Muut asiointipalvelut**

Asukas järjestää muut tarvitsemansa asiointipalvelut tai menonsa itse yhdessä omaisten kanssa.

Tarvittaessa asiointipalveluihin voi hakea harkinnanvaraista avustusta kaupungin palvelusetelillä.

Palvelusetelin voi saada säännölliseen tai tilapäiseen tarpeeseen (Liite Palvelusetelihakemus).

**Hoiva-ja hoitopalvelut**

**Palvelumaksu koostuu henkilökunnan suorittamista käynneistä, joita ovat mm. lääkkeiden**

**antamisesta huolehtiminen, päivittäisissä toiminnoissa avustaminen, ohjaus ja neuvonta**

**terveydentilaa koskevissa kysymyksissä tai sairaanhoidolliset toimenpiteet.**

Wiitalinnan asukkaiden hoidosta vastaa lääkäri.

Lääkäripalaveri pidetään joka toinen viikko ja tuolloin käydään läpi asukkaiden

mahdollisia terveyteen liittyviä huolenaiheita. Mikäli asukkaan terveydentila äkisti vaatii

toimenpiteitä tai kannanottoa, on hakeuduttava terveyskeskuksen päivystykseen tai

vastaanottokäynnille.

Sijainti terveyskeskuksen läheisyydessä ja käytäväyhteys vuodeosastolle mahdollistavat

sairaalapalvelut myös asukkaan omassa kodissa, esimerkiksi suonensisäisen nesteytyksen tai

antibioottihoidon aikana kotisairaalan toimesta. Fysioterapian käynnit tehdään myös tarvittaessa kotikäynteinä.

Asukkaalla on nimettynä omahoitaja, joka koordinoi asukkaan hoitoa, huolehtii tiedonkulusta sekä

on aktiivinen myös suhteessa omaisiin. Sairaanhoitajan toimesta määritellään tarvittavat

laboratoriolähetteet, Marevan-määritykset yms.

**Hoitotarvikkeet**

Viitasaaren kaupungin perusturvalautakunnan päätöksellä kaupunki kustantaa

inkontinenssituotteet (katetrit, virtsankeräyspussit, vaipat) mikäli inkontinenssi on diagnosoitu

sekä haavanhoitotuotteet, jos haavanhoito vaatii sairaanhoidollisia toimenpiteitä. Hoitotarvikkeita

saavat lääkärin määräyksellä kotihoidon asiakkaat. Hoitotarvikkeita saa terveyskeskuksen

keskusvarastosta. Diabetestarvikkeiden ilmaisjakelu tapahtuu avoterveydenhuollosta käsin.

Hoitohenkilökunta huolehtii inkontinenssituotteiden (inko-housut, vaipat) yhteistilauksesta ja

huolehtii tarvikkeet tarvitsevien huoneistoihin.

**Vuodesuojat, siteet, hygieniatuotteet, pesulaput, pesuvoiteet ovat omakustanteisia** ja niiden

hankkimisesta on asukkaan itse huolehdittava. Henkilökunta avustaa tarvittaessa tilauksissa tai

asukas voi valtuuttaa hoitohenkilökunnan huolehtimaan tarviketilaukset (Liite Tena

kaupan/OneMed tilausvaltakirja).

**Apuvälineet**

Ohjaajat ja hoitajat arvioivat apuvälineiden tarpeen. Terveyskeskuksen fysioterapia huolehtii

apuvälineiden sovituksen, käytön opastuksen ja kunnossapidon. Apuvälineitä voi lainata

terveyskeskuksen fysioterapiasta. Apuvälineet lainataan lyhytaikaislainalle 10 viikon ajaksi tai

pitkäaikaislainalle tarpeen mukaan.

Tiedustelut arkisin klo 8.00 – 9.00 ja klo 13.00 – 14.00

Apuvälinepuhelin Puh: 044 – 733 5686

**Viriketoiminta**

Asukkailla on mahdollisuus käydä päiväkeskuksen viriketoiminnassa maanantaisin, keskiviikkoisin

ja perjantaisin, jolloin kuljetukset on järjestetty. Osallistumishalukkuudesta voi ilmoittaa

henkilökunnalle, joka huolehtii ilmoittautumiset kyydityksiin ja päiväkeskukselle. Kyyditykset

tapahtuvat kaupungin kuljetuspalveluna, 3,60-/ suunta (hinta 2014).

Wiitalinnassa järjestetään mm. Kansalaisopiston musiikkiryhmiä ikääntyville ja vammaisille.

Talossa vierailevat myös diakoniatyöntekijä ja vapaaehtoistyöntekijöitä. Yksittäisistä tapahtumista

ilmoitetaan alakerran ilmoitustaululla.

Asukkaalla on mahdollisuus ostaa itselle hieronta-, jalkojenhoitaja- tai kampaamopalveluita

kotikäyntejä tekeviltä yrityksiltä.

**Kuljetuspalvelut**

Mikäli asukas tarvitsee asiointia tai virkistysmatkoja varten kuljetuspalvelua, tulee hänen tehdä

kuljetushakemus, mikä osoitetaan vammaispalveluun, vammaispalveluohjaajalle.

Kuljetuspalveluista sosiaalihuoltolain mukainen palvelu on harkinnanvaraista (Liite

Kuljetushakemus).

**Veteraanipalvelut**

Veteraanien harkinnanvaraisia etuuksia kaupunki myöntää talousarvioon varattujen määrärahojen

puitteissa. Tällaisia etuuksia ovat mm. hierontasetelit. Hakemukset ja em. laskut osoitetaan

vanhuspalveluiden kanslistille.

**Onni tarvitsee tukea**

Asumisen kustannukset koostuvat monesta eri osa-alueesta, aivan kuin muutoinkin elämässä.

Kustannuksiin on kuitenkin mahdollista saada erilaisia tukimuotoja, joista seuraavassa lyhyt

katsaus.

**Eläkkeensaajan asumistuki**

Kelan hakemuksen lisäksi tarvitaan selvitys asumismenoista (vuokrasopimus), selvitys omista ja

puolison tuloista ja omaisuudesta sekä selvitykset veloista ja velkojen koroista. Eläkkeensaajan

asumistuki lasketaan seuraavan kaavan mukaan:

0,85 x(kohtuulliset asumismenot – (perusomavastuu + mahdollinen lisäomavastuu)) ( Liite

Eläkkeensaajan asumistuki).

**Eläkettä saavan hoitotuki**

Hoitotuki tukee pitkäaikaisesti sairaan tai vammaisen eläkkeensaajan selviytymistä jokapäiväisessä

elämässä sekä hänen toimintakykynsä ylläpitämistä, kuntoutusta ja hoitoa. Tuki korvaa osin myös

toimintakyvyn heikentymisestä aiheutuvia kustannuksia. Eläkettä saavan hoitotukea haetaan

erillisellä lomakkeella, johon liitteeksi tarvitaan lääkärin C-lausunto (ei 6kk vanhempi) tai B-lääkärinlausunto,

jos siitä ilmenevät hakemuksen ratkaisemisessa tarvittavat tiedot. Halutessa voi

liittää mukaan myös sosiaali- tai terveydenhuollon työntekijän tai muun tilanteen tuntevan

henkilön antaman selvityksen avuntarpeesta, käyttämistä palveluista ja erityiskustannuksista.

Eläkettä saavan hoitotuki maksetaan kolmeen ryhmään porrastettuna avuntarpeen, ohjauksen ja

valvonnan tarpeen sekä erityiskustannusten perusteella. Hoitotuki on verotonta tuloa joka

tarkistetaan vuosittain kansaneläkeindeksillä.

Jos asukas tarvitsee ympärivuorokautista toisen henkilön hoitoa ja valvontaa ja pärjääminen yksin

ei onnistu kuin lyhyen aikaa, voi saada ylintä hoitotukea 328,87€/kk. Korotettu hoitotuki on

155,53€/kk ja perushoitotuki on 62,48€/kk. (Liite Eläkettä saavan hoitotuki).

Toimeentuloasioissa voi tarvittaessa kääntyä sosiaalitoimen puoleen esimerkiksi toimeentulotuen

hakemiseksi. Maksukykykysymyksissä neuvontaa antavat ensisijaisesti asumispalvelujohtaja ja

perusturvan kanslisti.

**Edunvalvonta**

Edunvalvonnasta säädetään holhoustoimesta annetussa laissa. Se on luonteeltaan viimesijainen

palvelu, jota tulisi käyttää vasta kun läheisten tuki tai muut palvelut eivät riitä. Jos henkilö ei itse

pysty huolehtimaan asioistaan, maistraatti voi määrätä hänelle edunvalvojan. Lisätietoa ja

ohjeistusta edunvalvonnasta saa maistraatista, Viitasaari kuuluu Sisä-Suomen maistraatin

alueeseen. [www.maistraatti.fi](http://www.maistraatti.fi/)

Asukas ja hänen omaisensa voivat sopia myös yksittäisistä valtakirjoista asioiden hoitamiseksi

esim. Kela-asioinnit.

LIITTEET

Asumispalveluhakemus

Vuokrasopimus

Eläkkeen saajan asumistuki

Eläkettä saavan hoitotuki

Palvelusetelihakemus

Anja-jakelu- + apteekkisopimukset

Tena- kaupan tilausvaltakirja

(Muuttoilmoitus)

(Opas senioireille /Wiitaunioni : www.wiitaunioni.fi/ikääntyvat/seniorineuvonta)